Тут, у Якушоўцы, прайшлі падлеткавыя і юнацкія гады Вікенція, менавіта так, першым з двух імёнаў, дадзеных пры ўніяцкім хросце, называлі яго ў сям'і, так ён падпісваў дакументы (паглядзіце пратаколы следчай камісіі, што ў Віленскім гістарычным архіве). У ціхую бацькоўскую Якушоўку вяртаўся ён у студэнцкія гады, тут працаваў з бацькамі на гаспадарцы пасля заканчэння універсітэта, сюды вяртаўся ў думках і лістах. Пасля Каліноўскіх маёнтак часцяком пераходзіў ад адных гаспадароў да другіх. Апошнім уладальнікам сядзібы былі Юзаф Жыромскі і Малахвей і Юзаф Нікіфаровічы, пра што сведчыць архіўны запіс 1914 году.